Avem doi antrenori români în campionatele de top ale Europei, aflați în situații diametral opuse. Dacă Răzvan Lucescu a câștigat titlul în Grecia, Loți Boloni e aproape de retrogradare în Franța.
Metz a pierdut manșa tur a finalei barajului de promovare/menținere în Ligue 1, ceedând pe „Stade Geoffroy Guichard” cu scorul de 1-2 în fața celor de la Saint-Etienne. Duminică, de la ora 18.00, echipa lui Laszlo Boloni va încerca să întoarcă rezultatul și să rămână in extremis în prima divizie din Franța.
Saint-Etienne a deschis scorul în minutul 19, prin Ibrahim Sissoko, apoi trupa românului a egalat prin Ismael Traore, la finalul primei reprize. În minutul 81, Cardona a înscris golul victoriei, astfel că gazdele sunt în avantaj înainte de partida decisivă de pe „Stade Saint Symphorien”.
A reușit promovarea anul trecut
Loți Boloni se află de doi ani pe banca tehnică a lui Metz. După ce în sezonul trecut a reușit o performanță miraculoasă, promovând după un tur modest și un retur excepțional, formația franceză a avut momente de cădere inexplicabilă în actuala stagiune. Au fost 10 meciuri în care Metz a obținut un singur egal, precum și o serie de 4 partide consecutive - ultimele - încheiate cu înfrângeri.
Astfel, echipa românului a terminat campionatul pe locul 16, salvându-se de la retrogradarea directă, în dauna celor de la Lorient la al cincilea criteriu de departajare. La egalitate perfectă cu adversara bretonă, Metz a avut mai multe golurile înscrise în deplasare în duelurile directe cu aceasta.